ÚRAD JADROVÉHO DOZORU SLOVENSKEJ REPUBLIKY

				
S P R Á V A
o činnosti Úradu jadrového dozoru SR a
bezpečnosti jadrových zariadení v Slovenskej republike
za rok 2002 

1.  ÚVOD

      Materiál je predkladaný na rokovanie vlády SR na základe uznesenia vlády č. 871/ 93 z 23. novembra 1993, ktorým  vláda SR v bode B.1 ukladá predsedovi Úradu jadrového dozoru SR pravidelne jedenkrát ročne predkladať do 31. marca na rokovanie vlády SR Správu o  výsledkoch činnosti Úradu jadrového dozoru SR  a  bezpečnosti jadrových zariadení v SR za predchádzajúci rok.
      V zmysle Smernice na prípravu a predkladanie materiálov na rokovanie vlády SR (schválené uznesením vlády SR č. 512 z 13.6.2001), článok 10, bod 6, písm. a) materiál nebol  zaslaný na pripomienkovanie.
      Uznesením vlády SR zo dňa 19.12.2001, bol z funkcie predsedu ÚJD odvolaný na vlastnú žiadosť v súvislosti s odchodom do MAAE Ing. Miroslav Lipár (s účinnosťou od 11.1.2002). Uznesením vlády SR z 10. januára 2002 vláda SR poverila podpredsedu ÚJD Ing. Ľubomíra Kuchtu zastupovaním predsedu ÚJD s účinnosťou od 12.1.2002,  do vymenovania nového predsedu ÚJD. Vláda Slovenskej republiky na svojom zasadnutí dňa 27. 3. 2002 prerokovala a schválila návrh na vymenovanie Ing. Marty Žiakovej, CSc do funkcie predsedu dňom  28. marca  2002. Súčasne dňom vymenovania nového predsedu ÚJD zrušila poverenie Ing. Ľubomíra Kuchtu zastupovaním predsedu ÚJD.
      V roku 2002 venoval ÚJD pozornosť okrem štandardného hodnotenia jadrovej bezpečnosti vo všetkých jadrových zariadeniach predovšetkým hodnoteniu projektov zvyšovania bezpečnosti JE V-2 Bohunice. ÚJD priamo dohliadal i na plnenie odporúčaní Pracovnej skupiny otázok jadrovej bezpečnosti EK tak, aby i v tejto oblasti bolo Slovensko pripravené na vstup do EÚ.
      Veľmi dôležitou činnosťou ÚJD bola účasť na druhom hodnotiacom stretnutí v zmysle  Dohovoru o  jadrovej bezpečnosti, na ktorom bola prezentovaná Národná správa a zodpovedanie všetkých otázok zúčastnených krajín. Dňa 23. 4. 2002 sa konalo na pôde MAAE záverečné rokovanie o bezpečnosti jadrových zariadení v SR. Záverečné hodnotenie stavu bezpečnosti na jadrových zariadeniach v SR bolo zamerané na situáciu v legislatíve jadrovej bezpečnosti, na činnosť ÚJD, na situáciu v bezpečnosti jadrových zariadení a na havarijnú pripravenosť.
      V dňoch 25.-26.7.2002 navštívila SR delegácia MAAE, ktorú viedol nový námestník generálneho riaditeľa MAAE pre jadrovú bezpečnosť Tomihira Taniguchi. Členom delegácie bol aj riaditeľ sekcie bezpečnosti jadrových zariadení MAAE Miroslav Lipár.
      V desiatom roku činnosti pokračoval ÚJD v širokej spolupráci s medzinárodnými organizáciami MAAE, EK, OECD/NEA ako i v bilaterálnej spolupráci so susednými krajinami a ďalšími krajinami, s ktorými má ÚJD uzavreté dohody o spolupráci.
          V dňoch  8.-11.1.2002 navštívila ÚJD delegácia (OECD/NEA), ktorú viedla námestníčka generálneho riaditeľa NEA Carol Kesslerová. Misia OECD/NEA posúdila pripravenosť SR na členstvo SR v tejto organizácie. Úlohou týždenného pobytu predstaviteľov OECD/NEA v SR bolo prekonzultovať a skompletizovať s príslušnými  orgánmi a organizáciami SR informácie, potrebné pre zhodnotenie situácie na  Slovensku z pohľadu využívania jadrovej energie. Do programu návštevy bola zaradená aj obhliadka JE V-1 v Jaslovských Bohuniciach. Delegácia OECD/NEA si s veľkým záujmom prezrela zrekonštruovanú technológiu jadrovej elektrárne JE V-1 Bohunice.  Na záverečnom rokovaní na MZV SR a na MH SR, hostia priaznivo hodnotili situáciu v slovenskej jadrovej energetike. Návšteva na oboch ministerstvách  potvrdila jednoznačný záujem SR o prácu v Agentúre pre jadrovú energiu OECD. Na základe získaných informácií vypracovala misia OECD/NEA pozitívnu správu pre tohtoročné májové rokovanie Riadiaceho výboru NEA, pretože SR bola prijatá dňa 13. júna 2002 za člena Agentúry pre jadrovú energiu a jej Banky údajov. SR sa tak stala 28. členskou krajinou NEA. Súčasne je SR po ČR a Maďarsku treťou krajinou strednej Európy, ktorá sa stala členom tejto významnej svetovej organizácie pre jadrovú energiu. Vstupom do Agentúry pre jadrovú energiu OECD získala SR príležitosť participovať na aktivitách NEA s tým, že okrem vlastnej účasti bude mať možnosť vyťažiť maximum z poznatkov krajín sveta s vyspelou technológiou využívania jadrovej energie.
      V dňoch 23.-24. 9. 2002 sa konalo na ÚJD v Bratislave už 5. rokovanie Asociácie NERS (Asociácia národných dozorov nad jadrovou bezpečnosťou krajín s malým jadrovým programom). Slovensko je členom tejto asociácie od jej založenia v roku 1998 spolu s Argentínou, Holandskom, Belgickom, Fínskom, Švajčiarskom, Juhoafrickou republikou, Maďarskom, Českou republikou a Slovinskom. 
      V roku 2002 boli v spolupráci s MAAE rozpracované v SR tri národné projekty, zamerané na mierové využívanie jadrových technológií a  rozvoj ľudských zdrojov – projekt “Rádiochemický podnik na výrobu rádionuklidov pre potreby v zdravotníctve” (súčasť projektu Cyklotrónového centra SR), projekt “Diaľkovo ovládané automatické technológie na dekontamináciu a likvidáciu bloku A-1 Atómovej elektrárne Jaslovské Bohunice”  a  projekt zameraný na  rozvoj ľudských zdrojov a podporu jadrových technológií. Na vedecko-technických projektoch spolupracuje pod odborným gestorstvom ÚJD  niekoľko  ústavov a organizácií, ako napr.: Slovenské elektrárne, a. s. Bratislava, štátne fakultné  zdravotné  ústavy SR, Onkologický ústav Sv. Alžbety, Bratislava, Úrad pre normalizáciu, metrológiu a skúšobníctvo SR, VÚJE Trnava, a. s., Výskumný ústav energetických zariadení, a. s. (VÚEZ, a. s.), Lesnícky výskumný ústav Zvolen, Slovenská akadémia vied,  Slovenská technická univerzita. 
      Dňa 25. 9. 2002 sa konala v hoteli Holiday Inn v Bratislave inauguračná konferencia Centra jadrovej bezpečnosti pre strednú a východnú Európu (CENS). CENS ako občianske združenie je nevládnou a neziskovou organizáciou s účasťou zahraničných subjektov a riadi sa zákonmi SR. Cieľom tohto medzinárodného Centra je podpora ochrany životného prostredia prostredníctvom zvyšovania bezpečnosti jadrových zariadení v celom regióne strednej a východnej Európy. Táto podpora sa bude realizovať na vedecko-technickom základe v rámci medzinárodnej spolupráce medzi krajinami, ktoré využívajú jadrovú energiu na mierové účely. Centrum bude tiež slúžiť ako podpora aktivít MAAE a EÚ v regionálnych programoch, čo výrazne prispeje k zviditeľneniu integračných snáh SR. Jedným z cieľov CENS je posilnenie nezávislosti  jadrových dozorov a zlepšenie ich efektívnosti. Prezidentom Rady CENS sa stal Sabyasachi Chakraborty, vedúci medzinárodných projektov zo Švajčiarskeho dozoru nad jadrovou bezpečnosťou. Riaditeľom CENS sa stal Luboš Tomík. 
      Tohtoročné týždenné (18.-25. 11. 2002) hodnotenie dozornej činnosti Misiou MAAE IRRT (International Regulatory Review Team) bolo zamerané na preverenie legislatívnych dokumentov, poslania, inšpekčných aktivít, spúšťacích prác na nových jadrových zariadeniach a havarijnej pripravenosti v činnosti ÚJD. V priebehu prác misie IRRT bolo poukázané na niektoré dobré praktiky v činnosti ÚJD. Skupina expertov misie IRRT doporučila zlepšenie a realizovanie opatrení hlavne v oblasti legislatívy, poslania a zodpovednosti ÚJD a jeho potrebného personálneho vybavenia a zabezpečenia finančných zdrojov pre dozornú činnosť ÚJD. Členovia misie IRRT konštatovali, že inšpekčné aktivity radiačnej ochrany na jadrových zariadeniach nie sú zosúladené s inšpekciami a kontrolnou činnosťou ÚJD v oblasti jadrovej bezpečnosti. Z tohto dôvodu bolo doporučené, aby sa v podmienkach SR prehodnotil dozor nad jadrovou bezpečnosťou na jadrových zariadeniach. Ďalšie doporučenia sa týkajú zintenzívnenia dozornej činnosti ÚJD, personálneho zabezpečenia a zlepšenie finančného zabezpečenia činnosti ÚJD.
      Odborníci ÚJD, ale i iných organizácií na Slovensku sa zúčastňovali na hodnotení jadrovej bezpečnosti v iných krajinách, alebo aktívne pracovali vo výboroch a komisiách medzinárodných organizácií. Tým SR dokazuje, že má odborníkov, ktorí sa dokážu presadiť i v medzinárodnom meradle.

2. LEGISLATÍVNA ČINNOSŤ

ÚJD ako ústredný orgán štátnej správy pripravuje a vydáva všeobecne záväzné predpisy v oblasti svojej pôsobnosti a ustanovuje požiadavky na jadrovú bezpečnosť jadrových zariadení.
Na základe zmocňovacích ustanovení zákona č. 130/1998 Z. z. o mierovom využívaní jadrovej energie a o zmene a doplnení zákona č. 174/1968 Zb. o štátnom odbornom dozore nad bezpečnosťou práce v znení zákona Národnej rady Slovenskej republiky č. 256/1994 Z. z. (ďalej Atómový zákon) boli v roku 2002 vydané dve vyhlášky:
-	vyhláška ÚJD SR č. 317/2002 Z. z. o požiadavkách na systémy kvality držiteľov oprávnení a o zmene a doplnení vyhlášky ÚJD SR č. 187/1999 Z. z. o odbornej spôsobilosti zamestnancov jadrových zariadení,
-	vyhláška ÚJD SR č. 318/2002 Z. z. o bezpečnostnej dokumentácii jadrových zariadení a o zmene a doplnení vyhlášky ÚJD SR č. 245/1999 Z. z., 
Pokračovala príprava zvyšných vykonávacích vyhlášok k zákonu. V priebehu roku boli zaslané na medzirezortné pripomienkové konanie tieto návrhy vyhlášok: 
a)	o požiadavkách na jadrovú bezpečnosť jadrových zariadení, 
b)	o periodickom hodnotení jadrovej bezpečnosti.
      V rámci medzirezortného pripomienkového konania vydal ÚJD vyše 400 stanovísk k návrhom všeobecne záväzných právnych predpisov. 
ÚJD má zastúpenie v Stálej pracovnej komisii Legislatívnej rady vlády Slovenskej republiky pre technické právne predpisy. 

EURÓPSKA INTEGRÁCIA
      V súvislosti s prípravou SR na vstup do Európskej únie (EÚ) priebežne počas celého roka ÚJD zabezpečoval vypracovávanie a pripomienkovanie podkladov potrebných na napredovanie prístupového procesu do EÚ v rámci kapitoly 14 Energetika a kapitoly 22 Životné prostredie.
      V rámci kapitoly 14 Energetika išlo predovšetkým o dodatočné informácie požadované Európskou komisiou (EK) s cieľom monitorovať plnenie odporúčaní k jadrovej bezpečnosti. Kontrola plnenia sa uskutočnila pod záštitou rady a viedla k vypracovaniu situačnej správy (Status Report), ktorá bola publikovaná v júni 2002. Správa uvádza, že SR prijala opatrenia v súvislosti so všetkými odporúčaniami, obsiahnutými v Správe o jadrovej bezpečnosti v kontexte rozširovania z júna 2001.
      V rámci kapitoly 22 Životné prostredie boli poskytnuté podklady o stave legislatívy v rámci projektu EK Progress Monitoring Report, ktorým sa hodnotila pripravenosť SR.
      Ďalej v rámci oboch kapitol sa pravidelne aktualizovala databáza Progress Editor  spracovali sa podklady do Pravidelnej správy o pripravenosti SR na členstvo v EÚ, vyhodnotilo sa plnenie Národného programu pre prijatie acquis communautaire, poskytli sa stanoviská k úpravám legislatívy EÚ v súvislosti s rozširovaním a zabezpečili sa preklady legislatívnych dokumentov EÚ prostredníctvom Centrálnej prekladateľskej jednotky Úradu vlády SR. Na základe analýzy potreby administratívneho posilnenia ÚJD sa v roku 2003 zvýši počet zamestnancov o troch.

VYDÁVANIE  OPRÁVNENÍ
      ÚJD udeľuje oprávnenia podľa zákona č. 130/1998 Z. z. na:
-  umiestňovanie, projektovanie, výstavbu, dovoz, uvádzanie do prevádzky, prevádzku       a rekonštrukcie jadrových zariadení a ich vyraďovanie z prevádzky,	
-	navrhovanie, projektovanie, konštruovanie, výrobu, dovoz, montáž, skúšanie, údržbu,  opravy a rekonštrukcie vybraných zariadení,
-	nadobúdanie a používanie jadrových materiálov okrem ich prepravy,
-	nakladanie s rádioaktívnymi odpadmi (RAO) a s vyhoretým jadrovým palivom (VJP),
-	odbornú prípravu zamestnancov jadrových zariadení.
      V roku 2002 požiadalo o udelenie oprávnenia na vyššie uvedené činnosti 56 žiadateľov.  
           ÚJD posudzoval žiadosti, vykonával kontrolu odbornej spôsobilosti žiadateľov, tiež aj previerku technických, materiálnych a organizačných predpokladov na riadne vykonávanie činností v príslušnej oblasti. Po odbornom posúdení a vykonaní previerok žiadateľov vydal ÚJD 5 oprávnení.

3. HODNOTENIE A  KONTROLA BEZPEČNOSTI  JZ

      Hodnotiaca činnosť ÚJD vo vzťahu k jadrovým zariadeniam spočívala v posudzovaní bezpečnostnej dokumentácie. Rozsah bezpečnostnej dokumentácie vymedzuje zákon č. 130/1998 Z. z. Hodnotiaca činnosť ÚJD bola v roku 2002 zameraná na
-	bezpečnosť  jadrových zariadení v SR:
•	SE, a. s., Atómové elektrárne Bohunice, o. z. - JE V-1 
•	SE, a. s.,  Atómové elektrárne Bohunice, o. z. -  JE V-2 
•	SE, a. s., Atómové elektrárne Mochovce, o. z. 
•	SE, a. s., VYZ, o. z., JE A-1 
•	SE, a. s., VYZ, o. z. Medzisklad vyhoretého  paliva 
•	SE, a. s., VYZ, o. z., Technológie na spracovávanie a úpravu RAO 
•	SE, a. s., VYZ, o. z., Republikové úložisko rádioaktívnych odpadov
•	VÚJE Trnava, a. s., Spaľovňa rádioaktívnych odpadov 
•	VÚJE Trnava, a. s., Bitúmenačná linka 
-	zabezpečenie výcviku personálu pre jadrové elektrárne
-	nakladanie s jadrovými materiálmi
-	prepravu jadrových materiálov na území Slovenskej republiky
-  systémy kvality v organizáciách zabezpečujúcich špecifické dodávky a činnosti  jadrovú energetiku.
      Ďalej bola hodnotiaca činnosť ÚJD zameraná na VÚJE Trnava, a. s., 81 držiteľov malých množstiev jadrových materiálov (v nejadrových zariadeniach) a napokon systémy kvality, ktoré boli dozorované u  hlavných dodávateľských organizácií, podieľajúcich sa na realizácii bezpečnostných opatrení  AE Mochovce, údržbe a rekonštrukcii  JE V-1 a V-2 Bohunice a  na programe likvidácie JE A-1 Bohunice. 
      V roku 2002 ÚJD vydal 304 rozhodnutí,  ktoré sa týkali jadrových zariadení v SR a transportu jadrových materiálov. Neplánované inšpekcie sú vyvolané neočakávanými prevádzkovými udalosťami na jadrových zariadeniach, alebo nimi dozorný orgán reaguje na vzniknutú situáciu v dozorovanej organizácii. Prehľad inšpekcií ÚJD v roku 2002 je uvedený nasledovnej tabuľke:

POČET ROZHODNUTÍ ÚJD VYDANÝCH V ROKU 2002

Organizácia/Lokalita	                                     Typ rozhodnutia	
	
Prevádzka	Projektové zmeny 
(PZ)	Zabezpečovanie kvality         (QA)	
PZ a QA	
Iné	
Celkom	
  JE V-1	12	9	5	6	1	41	
  JE V-2	14	9	12	12	2	61	
 EBO nešp.	-	-	-	1	3	40	
  SE-VYZ	16	1	7	-	12	40	
  EMO	21	19	19	-	6	82	
VÚJE	1	-	1	-	14	16	
Ostatné organizácie	1	-	1	-	58	80	
Všetky	65	63	73	10	103	304	

SE, a. s., AE BOHUNICE, o. z. – JE  V-1

      JE V-1 Bohunice je vybavená dvomi reaktormi VVER 440 typu V-230 a do prevádzky bola uvedená v rokoch 1978 -1980 ako jedna z posledných jadrových elektrární s týmto typom reaktora. Obidva bloky pracovali v roku 2002 podľa požiadaviek energetického dispečingu na nominálnom výkone alebo v režime terciárnej regulácie. 
      V roku 2002 prevádzkovateľ zrealizoval typové generálne opravy obidvoch blokov. Súčasťou generálnych opráv boli i prevádzkové kontroly zariadení, dôležitých z hľadiska jadrovej bezpečnosti. ÚJD posúdil programy kontrol, kontroloval ich plnenie a hodnotenie výsledkov. Počas kontrol neboli v zariadeniach 1. a 2. bloku zistené žiadne závažné indikácie a zariadenie bolo hodnotené ako spôsobilé pre ďalšiu prevádzku. 
      Medzi významné projektové zmeny patrili modifikácie programového vybavenia systémov ochrán reaktora, zamerané na zvýšenie spoľahlivosti. Zmeny boli vykonané, otestované a verifikované podľa schváleného postupu riadenia zmien v programovom vybavení bezpečnostných systémov JE. 
      V súlade s požiadavkami ÚJD prevádzkovateľ po každej kampani zabezpečil hodnotenie zostatkovej životnosti hlavného technologického zariadenia a tlakovej nádoby reaktora. Čerpanie životnosti hlavných zariadení a reaktora je priaznivé a nelimituje ďalšiu prevádzku oboch blokov. Po plánovaných GO došlo k ďalšiemu zlepšeniu stavu tesnosti hermetickej zóny. 
      V zmysle príslušnej vyhlášky o udalostiach bolo v roku 2002 zaznamenaných 28 udalostí. Celkový počet udalostí sa udržiava na porovnateľnej úrovni s predchádzajúcimi obdobiami.
      Počas roka 2002 neprišlo ani raz k porušeniu limít a podmienok bezpečnej prevádzky. Štatistický prehľad o počte prevádzkových udalostí v rokoch 1993 až 2002 a ich zaradenie do stupnice INES je uvedený  v tabuľke č. 3.1 Vzniknuté udalosti nevybočili z rámca bežných prevádzkových závad

Počet udalostí 	v SE, a. s., EBO, o. z. JE V-1   		                                Tab. č. 3.1
	1993	1994	1995	1996	1997	1998	1999	2000	2001	2002	
celkový počet	96	65	43	46	36	34	54	22	20	28	
mimo stupnice	51	45	14	11	7	9	26	2	1	5	
INES 0	42	19	26	35	28	23	28	20	19	23	
INES 1	3	1	3	0	1	2	0	0	0	0	

      V roku 2002 bola kontrolná činnosť zameraná okrem inšpekcií v oblasti prevádzky, údržby, prípravy a činnosti personálu, predovšetkým na kontrolu plnenia podmienok rozhodnutí a úloh uložených v protokoloch z inšpekcií. V priebehu roka sa na obidvoch blokoch vykonalo 9 plánovaných inšpekcií, 11 inšpekcií bolo vykonaných spoločne na AE Bohunice, o. z., JE V-1 a V-2. Závery rutinných inšpekcií lokalitných inšpektorov sú zhrnuté vo štvrťročných protokoloch. Z rozboru skutočností, zistených počas inšpekcií možno konštatovať, že závažnejšie nedostatky sa nevyskytli.  Rekonštrukciu blokov možno hodnotiť ako úspešnú.   Na základe výsledkov kontrolnej činnosti a hodnotenia bezpečnostných ukazovateľov ÚJD hodnotil prevádzku oboch blokov JE V-1 Bohunice v roku 2002 ako bezpečnú a spoľahlivú. 

SE, a. s., AE BOHUNICE, o. z. – JE V-2   

      JE V-2 Bohunice tvoria dva bloky s reaktormi VVER 440 zdokonaleného typu V-213, ktoré boli uvedené do prevádzky v rokoch 1984 a 1985. Oba bloky pracovali v roku 2002 podľa potrieb energetického dispečingu v základnom režime, prípadne aj v režime terciárnej, resp. primárnej  regulácie. Bloky JE V-2 Bohunice slúžili ako zdroj tepla na vykurovanie miest Trnava, Hlohovec a Leopoldov. V roku 2002 bola v oboch blokoch vykonaná plánovaná typová generálna oprava (TGO) spojená s výmenou paliva a ďalšie akcie, súvisiace s programom modernizácie JE V-2 Bohunice.
      V roku 2002 sa v oboch blokoch uskutočnili prevádzkové kontroly v rozsahu programov kontroly pre TGO blokov. Stav technologického zariadenia možno hodnotiť ako dobrý a nelimitujúci ďalšiu bezpečnú prevádzku. 
      V súlade s rozhodnutím ÚJD o modernizácii JE V-2 Bohunice inšpektori dozerali na realizáciu všetkých projektových zmien zariadení, súvisiacich s jadrovou bezpečnosťou. Opatreniami na zvýšenie tesnosti hermetickej zóny sa opäť dosiahli lepšie výsledky ako v minulom roku. Tesnosť je lepšia ako požadované limity. 
      Z JE V-2 Bohunice bolo podľa príslušnej vyhlášky nahlásených na ÚJD  19 udalostí. Počet udalostí sa udržiava na porovnateľnej úrovni s predchádzajúcimi obdobiami. Nebol zaznamenaný ani jeden prípad porušenia LaP. Štatistický prehľad o počte prevádzkových udalostí v rokoch 1993 až 2002 a ich zaradenie do stupnice INES je uvedený v tabuľke č. 3.2:

Počet udalostí 	v SE, a. s., EBO, o. z. - JE V-2 				    Tab. č. 3.2
	1993	1994	1995	1996	1997	1998	1999	2000	2001	2002	
celkový počet	66	56	48	57	43	46	54	22	18	19	
mimo stupnice	31	38	24	37	9	31	41	2	8	6	
INES 0	33	17	23	19	34	15	13	19	10	13	
INES 1	2	1	1	1	0	0	0	1	0	0	

      Kontrolná činnosť ÚJD sa realizovala formou rutinných inšpekcií, ktoré boli dokladované kvartálnymi protokolmi. Okrem toho bolo vykonaných 10 plánovaných a 1 neplánovaná inšpekcia, 11 inšpekcií bolo vykonaných spoločne na JE V-1 a V-2 Bohunice. Inšpekcie boli zamerané predovšetkým na overovanie dodržiavania limít a podmienok, skúšky bezpečnostných systémov, prípravu a činnosť personálu, fyzickú ochranu a skladovanie vyhoretého a čerstvého paliva. ÚJD kontroloval tiež činnosť organizácie počas havarijných cvičení. Inšpektori overovali aj plnenie podmienok rozhodnutí a úloh z inšpekčných protokolov. Na základe výsledkov kontrolnej činnosti a hodnotenia bezpečnostných ukazovateľov ÚJD hodnotil prevádzku oboch blokov JE V-2 Bohunice v roku 2002 ako bezpečnú a spoľahlivú.

:SE, a. s., AE  MOCHOVCE, o. z.  
      
      AE Mochovce tvoria štyri bloky VVER 440 s reaktormi typu V213 so zvýšenou bezpečnosťou. Prvý blok bol spustený v roku 1998 a druhý v apríli roku 2000. Tretí a štvrtý blok sú vo fáze výstavby, ktorá je od roku 1994 prerušená. V priebehu roka sa dokončovala realizácia časti bezpečnostných opatrení, ktoré boli uložené rozhodnutím ÚJD.
       Počas typovej generálnej opravy 1. bloku a rozšírenej generálnej opravy 2. bloku prevádzkovateľ zrealizoval plánované kontroly zariadení, dôležitých z hľadiska jadrovej bezpečnosti. V súlade s rozhodnutím ÚJD bolo predložené hodnotenie životnosti hlavných komponentov a potrubných systémov 2. bloku a výsledky hodnotenia programu overovacích vzoriek reaktora po jednom roku ožarovania. Výsledky hodnotenia životnosti i výsledky hodnotenia overovacích vzoriek reaktora sú priaznivé. 
      V AE Mochovce sa v roku 2002 vyskytlo 38 udalostí, ktoré je podľa vyhlášky potrebné nahlásiť ÚJD. Celkový počet a charakter udalostí nevybočuje z rámca obvyklých technických porúch a ich  príčin, charakteristických pre nové zariadenie. Systémy a zariadenia, dôležité z hľadiska jadrovej bezpečnosti, pracovali počas celého roka spoľahlivo. V jednom prípade došlo k čiastočnému poškodeniu zariadenia, keď pri skúšobnom tlakovaní primárneho okruhu pri odstavenom reaktore vznikla netesnosť na drenážnom potrubí jednej zo slučiek. Príčinou bolo zvýšené kmitavé namáhanie potrubia pri otvorení poistného ventilu. ÚJD vykonal kontrolu celkového stavu formou mimoriadnej inšpekcie, ktorej výsledkom bolo uloženie nápravných opatrení prevádzkovateľovi, smerujúcich k zlepšeniu vykonávaných podobných operácií v budúcnosti. Udalosť bola hodnotená stupňom INES 1. 
Štatistický prehľad o počte prevádzkových udalostí v rokoch 1998 až 2002 a ich zaradenie do stupnice INES je uvedený v tab. č. 3.3: 

 Počet udalostí   v SE, a. s. AE Mochovce           Tab. č. 3. 3
	1998	1999	2000	2001	2002	
celkový počet	85	40	57	62	38	
mimo stupnice	53	26	32	43	24	
INES 0	30	14	24	12	13	
INES 1	2	0	1	2	1	

      Inšpekcie boli zamerané hlavne na prevádzku a spúšťanie blokov po výmene paliva, na dodržiavanie LaP bezpečnej prevádzky, na dodržiavanie prevádzkových predpisov a na vykonávanie periodických skúšok na zariadeniach podľa stanovených programov. V priebehu roku sa v oboch blokoch AE Mochovce, o. z. vykonalo 20 plánovaných a neplánovaných inšpekcií. Dve neplánované inšpekcie boli zamerané na hodnotenie postupu organizácie v súvislosti s prevádzkovými udalosťami v 2. bloku. Po vzniku týchto udalostí postupoval prevádzkový personál v zmysle prevádzkových predpisov, v súlade so zásadami jadrovej bezpečnosti. Na základe hodnotenia prevádzkových udalostí, výsledkov hodnotiacej a kontrolnej činnosti a s prihliadnutím na bezpečnostné ukazovatele ÚJD vyhodnotil prevádzku 1. a 2. bloku AE  Mochovce, o. z. v roku 2002 ako bezpečnú a spoľahlivú.

SE, a. s. AE MOCHOVCE - MO3,4,  o. z.

      Od 1. júla 2001 došlo k odčleneniu 3. a 4. bloku od AE Mochovce, o. z. a bol zriadený nový odštepný závod SE, a. s., AE MO3,4, o. z., ktorý zabezpečuje starostlivosť o zariadenia 3. a 4. bloku v súvislosti s prerušením ich výstavby.
      Po  prerušení výstavby 3. a 4. bloku AE Mochovce, o. z. v roku 1994 sú na týchto blokoch v zmysle rozhodnutia ÚJD vykonávané konzervačné práce. Plnenie programu konzervačných prác bolo preverené dvomi špeciálnymi inšpekciami, ktoré nezistili závažné nedostatky. 

4. ČINNOSŤ VNÚTORNEJ TECHNICKEJ PODPORY
      Bezpečnostné analýzy sú nevyhnutnou súčasťou bezpečnostnej dokumentácie ku každému jadrovému zariadeniu a slúžia ako prostriedok na preukázanie a posúdenie jadrovej bezpečnosti. Dávajú odpoveď na to, ako sú jadrové zariadenia zabezpečené pre prípad výskytu poruchy alebo havárie a predpovedajú následky týchto porúch a havárií. Výsledky bezpečnostných analýz musia vyhovovať všeobecne prijatým kritériám.              
     V roku 2002 sa činnosť v tejto oblasti sústredila na previerku štúdie pravdepodobnostného hodnotenia bezpečnosti prvej úrovne pre JE V-1 Bohunice. Cieľom previerky bolo určiť platnosť zdrojov vstupných informácií, predpokladov, modelov, dát, analýz a získaných výsledkov, aby pravdepodobnostný model bol skutočným obrazom JE. Previerka bola vykonaná v spolupráci ÚJD a MAAE ako aj iných externých organizácií, ktoré neboli zapojené do vypracovávania preverovaného dokumentu a pravdepodobnostného modelu JE. Výsledky previerky potvrdili požadovanú úroveň bezpečnosti JE V-1 Bohunice a významný vplyv postupnej rekonštrukcie JE na zvýšenie celkovej úrovne jej bezpečnosti.  
      V roku 2002 pokračoval projekt odbornej spolupráce ÚJD s nemeckou partnerskou organizáciou Gesellschaft für Anlagen- und Reaktorsicherheit (GRS), ktorý je zameraný na podporu ÚJD pri hodnotení bezpečnosti jadrových elektrární na Slovensku. 
      ÚJD sa zúčastňoval na európskom projekte Alternatívne prístupy k bezpečnostným ukazovateľom. Projekt je zameraný na zhromaždenie informácií a stanovenie prístupov a doporučení pre implementáciu rizikovo orientovaných indikátorov, identifikáciu vplyvu úrovne kultúry bezpečnosti a organizačnej kultúry na bezpečnosť a na využitie indikátorov pre potreby dozorných orgánov i prevádzkovateľov.
      ÚJD bol zapojený aj do projektu EVITA tvoriaceho súčasť 5. rámcového programu EÚ. Úlohou projektu EVITA je overovanie európskeho výpočtového programu, ktorý je určený na modelovanie ťažkých havárií. Riešenie projektu bude pokračovať do polovice roku 2003.
Významná bola práca ÚJD v riadiacej skupine OECD/NEA i v projekte PHARE (PR/TS/17). Tieto aktivity sú zamerané na overenie funkčnosti barbotážneho kondenzátora (je súčasťou hermetickej ochrannej obálky JE s reaktormi VVER-440/V213) a zodpovedanie všetkých otázok o jeho funkčnosti, ktoré si vyžadujú ďalšie hodnotenie. Členmi riadiacej skupiny OECD/NEA i projektu PHARE sú dozorné orgány krajín strednej Európy, ich technické podporné organizácie a RISKAUDIT. Za asistencie riadiacej skupiny OECD/NEA vykonali jadrové elektrárne s VVER-440/V213 v strednej Európe (AE Pakš - Maďarsko, AE Dukovany - ČR, AE Bohunice a AE Mochovce - SK) na experimentálnom zariadení v Ruskej federácii sériu doplňujúcich reprezentatívnych experimentov a bezpečnostných analýz. V rámci projektu PHARE sa vykonávalo hodnotenie úplnosti a reprezentatívnosti experimentálnych a analytických prác, realizovaných v minulosti i hodnotenie barbotážneho kondenzátora podľa štandardov a postupov uplatňovaných pre obdobné zariadenia v západoeurópskych krajinách. 

5.  JADROVÉ  MATERIÁLY A  FYZICKÁ  OCHRANA  JZ

      Cieľom dozornej činnosti UJD v oblasti nakladania s jadrovými materiálmi je zabezpečiť, aby sa jadrové materiály používali v súlade s povolením ÚJD. ÚJD vydáva povolenie na nakladanie s jadrovými materiálmi len tým žiadateľom, ktorí preukážu schopnosť používať jadrové materiály v súlade s právnymi predpismi a medzinárodnými záväzkami SR. Žiadateľ o povolenie musí najmä zabezpečiť, aby jadrové materiály neboli zneužité na výrobu jadrových zbraní alebo na iné činnosti, ktoré sú v rozpore s medzinárodnými záväzkami SR a aby ich používaním nebolo ohrozené životné prostredie a zdravie ľudí. Na kontrolu splnenie podmienok povolenia ÚJD vykonáva špecializované inšpekcie. 

Evidencia a kontrola jadrových materiálov
Štátny systém evidencie a kontroly jadrových materiálov je založený na požiadavkách Dohody o uplatnení záruk na jadrové materiály medzi MAAE a vládou  SR. ÚJD vykonáva túto činnosť na základe Atómového zákona a príslušnej vyhlášky.
Štátny systém evidencie a kontroly má okrem iného za účel zabrániť nezákonnému nakladaniu s jadrovými materiálmi, zisťovať straty jadrových materiálov a poskytovať informácie, ktoré by mohli viesť k ich nájdeniu.
      Podstatnú časť jadrových materiálov nachádzajúcich sa na Slovensku, tvorí jadrové palivo v AE Bohunice, AE Mochovce a vyhoreté jadrové palivo skladované v MSVP Bohunice. 
      V roku 2002 uskutočnil ÚJD 42 inšpekcií jadrových materiálov, z toho 33 inšpekcií bolo vykonaných na jadrových zariadeniach v spolupráci s inšpektormi MAAE. V JE V-1 a V-2 Bohunice boli nainštalované nové digitálne dozorné zariadenie MAAE. 
      Pri inšpekciách na jadrových zariadeniach neboli zistené žiadne závažné nedostatky v nakladaní s jadrovými materiálmi a ciele záruk boli dosiahnuté v plnom rozsahu.

Preprava jadrových materiálov
      Dozornú činnosť pri zabezpečení jadrovej bezpečnosti počas prepráv jadrových materiálov vykonával ÚJD v zmysle zákona č. 130/1998 Z. z. a  príslušnej vyhlášky ÚJD. V týchto dokumentoch sú aplikované požiadavky MAAE na bezpečnú prepravu rádioaktívnych  materiálov.
Za hodnotené obdobie sa uskutočnili:
-	5 prepráv čerstvého jadrového paliva z Ruskej federácie (RF) do AE Bohunice a 1 preprava do AE Mochovce; palivo je uložené v skladoch čerstvého paliva v AE Mochovce a v JE  V-1 a V-2 Bohunice,
-	4 prepravy uránového koncentrátu z ČR cez územie SR do RF.
Dopravu jadrového paliva  a uránového koncentrátu zabezpečovali Železnice SR.
Do MSVP Bohunice bolo prevezené vyhoreté palivo chladené 3 roky v bazénoch skladovania všetkých 4 blokov AE Bohunice .
ÚJD vykonal inšpekcie vybraných prepráv čerstvého a vyhoretého paliva. Všetky prepravy jadrových materiálov v roku 2002 sa uskutočnili v súlade s podmienkami povolení ÚJD, žiadne závažné nedostatky sa nevyskytli.

Fyzická ochrana jadrových zariadení a jadrových materiálov
      Dozornú činnosť v tejto oblasti sústredil ÚJD na kontrolu prevádzky systémov fyzickej ochrany AKOBOJE (automatizovaný systém bezpečnostnej ochrany jadrovej elektrárne) v AE Bohunice a v AE Mochovce. 
      V súvislosti s dokompletáciou systému AKOBOJE AE Bohunice predložil prevádzkovateľ ÚJD na posúdenie štúdiu nového záložného riadiaceho centra AKOBOJE AE Bohunice, ktoré svojou prevádzkou umožní plnú zálohovateľnosť systému fyzickej ochrany, čím sa zvýši jeho celková úroveň. Fyzická ochrana areálu AE Mochovce zabezpečoval prevádzkovateľ vlastnou ochranou, ktorej ÚJD vydal súhlas na zabezpečenie režimovej ochrany v súčinnosti so zásahovou jednotkou PZ SR. 
      ÚJD vydal prevádzkovateľovi AE Mochovce súhlas na realizáciu zmien v Pláne fyzickej ochrany – AKOBOJE II, spočívajúcich v sprevádzkovaní dobudovanej bariéry stráženého priestoru AE Mochovce (vrátane 3. a 4. bloku).  
      
Nezákonné nakladanie s jadrovými a rádioaktívnymi materiálmi
      V roku 2002 sa nevyskytli žiadne prípady nezákonného nakladania s jadrovými a rádioaktívnymi materiálmi v SR. ÚJD sa aktívne zapájal do medzinárodnej spolupráce v boji proti nezákonnému nakladaniu s jadrovými a rádioaktívnymi materiálmi. 

SE, a. s., VYZ, o. z. - MEDZISKLAD VYHORETÉHO PALIVA  (MSVP)

      MSVP slúži na dočasné ukladanie vyhoretého paliva z JE V-1 a V-2 Bohunice pred jeho transportom do prepracovateľského závodu, alebo trvalým uložením v úložisku. V roku 2002 pokračoval program postupného prekladania vyhoretého paliva z pôvodných zásobníkov T-12 do nových skompaktnených zásobníkov KZ-48. 
            Kontrolná činnosť bola vykonávaná na základe inšpekčného plánu ÚJD na rok 2002. Boli vykonané dve kontroly skladovania vyhoretého jadrového paliva v MSVP. Cieľom inšpekcií bola kontrola dodržiavania Limít a podmienok a prevádzkových predpisov pre obsluhu jednotlivých zariadení. Ani v jednom prípade nebolo zistené porušenie podmienok jadrovej a radiačnej bezpečnosti a prevádzkových predpisov. ÚJD vyhodnotil prevádzku MSVP ako bezpečnú. 

MSVP  MOCHOVCE

      V roku 2002 pokračovala projektová príprava výstavby suchého medziskladu vyhoretého jadrového paliva kontajnerového typu v lokalite Mochovce. ÚJD posúdil zámer Medziskladu vyhoretého paliva v Mochovciach.

6. RÁDIOAKTÍVNE ODPADY (RAO)  

      RAO vznikajú  pri výrobe elektrickej energie z jadrového paliva a pri súvisiacich činnostiach (RAO z jadrových zariadení) a pri využívaní zdrojov ionizujúceho žiarenia v priemysle, zdravotníctve a výskume (inštitucionálne rádioaktívne odpady - IRAO).
      Z hľadiska ochrany zdravia ľudí a ochrany životného prostredia je potrebné venovať nakladaniu s RAO zodpovedajúcu pozornosť. Nakladanie s RAO je integrovaný systém zahŕňajúci zber, roztrieďovanie, skladovanie, spracovanie, úpravu, manipulácie, prepravu a ukladanie RAO. ÚJD dozoruje všetky fázy nakladania s RAO z jadrových zariadení a záverečné fázy nakladania s IRAO.
      Základná súčasná stratégia nakladania s RAO v SR je založená na nasledovných krokoch:
-	úprava RAO do formy vhodnej na uloženie alebo dlhodobé skladovanie,
-	ukladanie nízkoaktívnych a strednoaktívnych RAO do povrchového úložiska a dlhodobé skladovanie RAO neuložiteľných do povrchového úložiska,
-	výskum a vývoj hlbinného úložiska na ukladanie vyhoretého jadrového paliva a RAO neuložiteľných do povrchového úložiska.

TVORBA A NAKLADANIE S RAO 

      Množstvo a aktivitu vznikajúcich RAO musí ich pôvodca technickými a organizačnými opatreniami udržiavať na čo najnižšej racionálne dosiahnuteľnej úrovni. Komplexný program minimalizácie tvorby RAO je hodnotený formou ročných správ. 
Tvorba vybraných typov RAO v prevádzkovaných AE v roku 2002 je uvedená v tabuľke 

		Tvorba RAO na AE v prevádzke v roku 2002 			
AE 	V-1 EBO	V-2 EBO	EMO	Celkom / 	
koncentráty (m3) 	116	67	196	379	
pevné RAO (m3) 	167,3	61,8	277,3	506,4	

      Ku koncu roka 2002 sa v nádržiach JE typu VVER v SR skladovalo takmer 7 631 m3 koncentrátov, čo v lokalite Bohunice predstavuje 64 % z celkových skladovacích kapacít. Ku koncu roka 2002 sa v JE typu VVER skladovalo 3 281 m3  pevných RAO.

VYRAĎOVANIE SE, a. s. VYZ, o. z. - JE A-1  

      V roku 2002 boli hlavné činnosti v JE A-1 Bohunice zamerané na zvyšovanie bezpečnosti nakladania s RAO ich solidifikáciou alebo preskladnením, najmä v prípade odpadov zo systému nakladania s vyhoretým palivom. Pokračovali dekontaminačné a demontážne práce v pôvodnom sklade pevných RAO a objektoch spracovania kvapalných prevádzkových RAO. Ku koncu roka 2002 predstavoval upresnený súhrnný inventár kvapalných RAO 860 m3 .       Súhrnné množstvá pevných RAO dosiahli v roku 2002 cca 1150 m3 nekovových RAO, 1093 t kovových RAO a ďalších 300 m3 týchto RAO v sudoch. Celkový objem skladovanej kontaminovanej zeminy a sute dosiahol v roku 2002 hodnotu 4063 m3. 

SPRACOVANIE A ÚPRAVA RAO

      Spracovanie a úprava RAO zahŕňa postupy, ktoré majú za cieľ zvýšiť bezpečnosť a ekonomickú účinnosť nakladania s nimi a pripraviť RAO na uloženie, resp. skladovanie. 
Veľká časť činností je sústredená v jadrovom zariadení Technológie na spracovanie a úpravu RAO, ktoré prevádzkuje SE-VYZ. Linky len na spracovanie RAO z vyraďovania JE A-1 Bohunice, sú súčasťou tohto vyraďovaného jadrového zariadenia a spadajú pod rovnakého prevádzkovateľa. V etape prípravy je zriadenie pracoviska na spracovanie a úpravu kvapalných RAO z prevádzky blokov AE Mochovce, s predpokladaným začiatkom výstavby v roku 2004.

Technológie na spracovanie a úpravu RAO
Zariadenie Technológie na spracovanie a úpravu RAO zahŕňa najmä dve bitúmenačné linky a Bohunické spracovateľské centrum (BSC) RAO. Bitúmenačné linky, každá s kapacitou 120 l/hod, sú určené na bitúmenáciu koncentrátov z AE typu VVER a z JE A-1 Bohunice do 200 l sudov. Celkové množstvo koncentrátov  spracovaných bitúmenáciou do roku 2002 dosiahlo 1296,7 m3.
BSC RAO slúži ako ťažiskové zariadenie pre finálnu úpravu RAO na uloženie. K spracovaniu a k úprave RAO využíva BSC RAO okrem cementácie aj spaľovanie, fragmentáciu, vysokotlakové lisovanie a  koncentráciu odparovaním. Počas prevádzky BSC RAO bolo v roku 2002 zaplnených 203 ks kontajnerov VBK. Bolo spálených 74,8 t pevných a 5 m3 kvapalných RAO, zlisovaných 107,5 t pevných RAO a cementáciou upravených 322,5 m3 koncentrátov.

UKLADANIE RAO
      Záverečným krokom v procese nakladania s RAO je ich ukladanie. Balené formy RAO sa trvalo umiestňujú do úložiska RAO. Bezpečnosť ukladania sa zabezpečuje izoláciou upravených RAO s použitím inžinierskych a prirodzených bariér. 
SE, a. s., VYZ, o. z. Republikové úložisko RAO (RÚ RAO)
      RÚ RAO slúži na ukladanie nízko a  stredno-aktívnych krátkodobých RAO v špeciálnych kontajneroch (VBK), tvoriacich dodatočnú inžiniersku bariéru úložiska. Výstavba úložiska sa ukončila v novembri 1992. Úpravy zariadenia a dokumentácie na základe odporúčaní expertnej skupiny MAAE boli ukončené v rokoch 1998-1999. Po posúdení správy o vyhodnotení uvádzania RÚ RAO do prevádzky vydal ÚJD v septembri 2001 rozhodnutie o súhlase na jeho prevádzku.  Ku koncu roku 2002 bolo celkovo uložených 336 ks VBK.  

Hlbinné úložisko
      Predpokladá sa, že bloky jednotlivých AE vyprodukujú za projektovú dobu prevádzky 2 500t vyhoretého jadrového paliva (VJP) a 3 700t RAO, ktoré v zmysle platnej legislatívy nebudú prijateľné do RÚ RAO (tento odhad zahŕňa aj produkciu RAO z JE A-1 Bohunice). V súčasnosti sa predpokladá, že VJP a tento druh RAO bude ukladaný do hlbinného úložiska (HÚ).

PREPRAVA RAO

      Preprava RAO je súčasťou systému nakladania s RAO. Umožňuje prepojenie jeho jednotlivých prvkov. Postup licencovania prepravy RAO spočíva v dvoch krokoch. Prvým krokom je schválenie typu prepravného zariadenia a druhým je vlastné povolenie prepravy RAO v tomto zariadení. 
      V roku 2002 bol schválený nový typ prepravného zariadenia na prepravu kvapalných RAO.  Počas roku 2002 sa k jednotlivým spracovateľským technológiám prepravilo cca 582,6 t pevných a 682,6 m3 kvapalných RAO. Na RÚ RAO sa prepravilo 214 zaplnených VBK, čo predstavuje 663,4 m3 pevných a spevnených RAO.
      
7. ZABEZPEČOVANIE KVALITY

      ÚJD sa zameral na kontrolu implementácie programov zabezpečovania kvality odštepných závodov  SE, a.s. v Jaslovských Bohuniciach a Mochovciach. Na obidvoch elektrárňach boli vykonané inšpekcie systémov kvality v oblasti vykonávania interných auditov. Okrem toho bola vykonaná inšpekcia systému kvality SE-VYZ v rovnakej oblasti.
      Na základe vyhodnotenia inšpekčnej činnosti v oblasti zabezpečovania kvality v r. 2002 je možné konštatovať, že výsledky inšpekcií boli celkovo pozitívne, neboli zistené žiadne porušenia legislatívnych dokumentov a spolu boli uložené 3 záväzné príkazy na odstránenie nedostatkov. 
      V roku 2002 prebiehal tiež proces posudzovania a schvaľovania vrcholových dokumentov systémov kvality prevádzkovateľov JZ a ich dodávateľov. 
      Okrem toho ÚJD vydal 56 rozhodnutí o schválení individuálnych programov zabezpečovania kvality (10) a požiadaviek na kvalitu vybraných zariadení na jednotlivých JZ (46) v súlade s požiadavkami príslušnej vyhlášky. 

Interný systém kvality
      V januári 2002 bola vydaná príručka kvality ÚJD, následne bola prijatá politika kvality a v priebehu roka bolo vydaných 19 organizačných smerníc systému kvality z plánovaných 24. Začala príprava prvého interného auditu, ktorý bude vykonaný v marci 2003 a príprava samohodnotenia účinnosti systému kvality, ktoré bude vykonané v priebehu roku 2003 na jednotlivých odboroch. V roku 2002 prebehlo tiež školenie manažmentu ÚJD v oblasti systémov kvality, vyškolenie dvoch interných audítorov a školenie zamestnancov v oblasti uplatňovania systému kvality na ÚJD. 

8. KVALIFIKÁCIA A PRÍPRAVA ZAMESTNANCOV

      Základnou požiadavkou na zabezpečenie bezpečnosti a spoľahlivosti jadrových zariadení (JZ), je dosiahnutie a udržanie kvalifikovanosti a kompetentnosti personálu, ktorý zahŕňa operatívny personál, personál údržby, manažment a personál technickej podpory. Ciele, ktorými sú bezpečnosť a spoľahlivosť, sa nemôžu dosiahnuť bez kvalitných zariadení a počítačových softvérov, ale v značnej miere závisia aj na dostatočnom počte personálu, ktorý má potrebnú kvalifikáciu a kompetentnosť, aby mohol vykonávať svoje úlohy a povinnosti.       Predmetom pozornosti ÚJD v roku 2002 bol preto aj celkový systém prípravy, vypracovávanie školiacich programov a učebných textov prípravy všetkých kategórií zamestnancov JZ a odborná spôsobilosť špecializovaného zariadenia VÚJE Trnava, a.s. – ŠVS, pre výcvik zamestnancov JZ. V priebehu roku 2002 boli v oblasti prípravy personálu vykonané inšpekcie na AE Bohunice, SE-VYZ a VÚJE Trnava, a.s. – ŠVS, ktoré boli zamerané na plnenie požiadaviek na kvalifikáciu personálu a plnenie predpísaného výcviku personálu JZ. 
      V uplynulom roku zasadala skúšobná komisia 12 krát k ústnym teoretickým skúškam, na základe ktorých vydal ÚJD 96 preukazov o overení odbornej spôsobilosti vybraných zamestnancov JZ. Celkovo je vydaných 212 platných preukazov JE v SR.

Zvyšovanie kvalifikácie zamestnancov ÚJD
      Zvyšovanie kvalifikácie zamestnancov ÚJD prebiehalo formou školení a kurzov uvedených v pláne vzdelávaní zamestnancov ÚJD na rok 2002. Školenia pozostávali zo špecializovaných štúdií, školení ako aj štúdií na udržiavanie kvalifikácie (kontinuálny a periodický výcvik). Významným prínosom v tejto oblasti boli aj školenia a kurzy organizované MAAE, v rámci ktorých sa zamestnanci ÚJD zúčastňovali zahraničných tréningových kurzov, stáží, seminárov a konferencií, zameraných na udržiavanie a zdokonaľovanie odborných vedomostí.

9. PROTIHAVARIJNÉ PLÁNOVANIE 

       Protihavarijným plánovaním sa rozumie súbor opatrení na zníženie následkov udalostí počas prevádzky JZ a pri preprave jadrových materiálov a RAO a minimalizácia následkov na životné prostredie a obyvateľstvo. Havarijná pripravenosť ÚJD znamená vytvorenie technických a organizačných prostriedkov na prognózovanie vývoja udalostí s radiačnými následkami a návrh opatrení na zníženie dopadov na obyvateľstvo. Kontrolné a krízové centrum (KKC) je technický podporný prostriedok ÚJD a plní funkciu podporného orgánu Ústredného krízového štábu (ÚKŠ), ktorý je výkonným orgánom Bezpečnostnej rady SR .                                         
      Najdôležitejšou udalosťou na ÚJD v oblasti protihavarijného plánovania bola misia IRRT MAAE (IRRT – medzinárodná misia na previerku práce dozorného orgánu), ktorá sa zaoberala praxou ÚJD v oblasti havarijného plánovania. Bol konštatovaný obrovský kvalitatívny pokrok, a obzvlášť bola vyzdvihnutá prax ÚJD v oblasti prevádzky KKC a využívania havarijných postupov, ako aj aktivity ÚJD v oblasti organizovania a koordinácie medzinárodných cvičení. Zároveň bola ocenená skutočnosť, že ÚJD spracoval Národný havarijný plán SR pre prípad jadrovej alebo radiačnej havárie v takej forme, že mohol byť schválený a zavedený do používania ako dokument Komisie vlády SR pre radiačné havárie.
      V roku 2002 ÚJD kládol dôraz na zabezpečovanie komunikácie a dobudoval sa prenos všetkých  potrebných údajov z JE a SHMÚ a vytvorili sa tak predpoklady na kvalitnú analýzu situácie pre prípad nehody alebo havárie.
      Vo februári a v máji to boli medzinárodné cvičenia s využitím systému RODOS, ktorý slúži na podporu rozhodovania o opatreniach na ochranu obyvateľstva v reálnom čase, cieľom ktorých bolo preveriť úpravy a praktické využitie tohto systému v prípade jadrovej alebo radiačnej havárie. Od júla bol tiež zavedený nový prvok spojenia styčného miesta SR – komunikátor – pomocou ktorého je umožnené zabezpečovať stálu 24 hodinovú službu ÚJD ako styčného miesta SR pre MAAE a styčného miesta susedných štátov, ale aj pre JZ v SR a spolupracujúce rezorty.
      V roku 2002 vykonali inšpektori 9 tímových inšpekcií v oblasti havarijného plánovania a pripravenosti na všetkých JZ. Opatrenia navrhnuté v protokoloch z inšpekcií sa týkali predovšetkým zlepšenia niektorých prvkov havarijného plánovania na danom JZ napr. v oblasti komunikácie, dokumentácie a logistickej podpory. Prevádzkovatelia navrhnuté opatrenia akceptovali a v príslušných termínoch ich realizovali.

10. MEDZINÁRODNÁ SPOLUPRÁCA

      Najvýznamnejšiu úlohu v oblasti medzinárodnej spolupráce, vzhľadom na medzinárodný význam a širokú škálu možností technickej pomoci, predstavuje spolupráca s MAAE so sídlom vo Viedni. V koordinácii s  Ministerstvom zahraničných vecí SR včas a v plnom rozsahu plnila svoje finančné záväzky, ktoré za rok 2002 tvorili celkovo 3 704 tis. Sk
      V septembri sa konalo 46. zasadnutie Generálnej konferencie MAAE. Slovenská delegácia využila svoju účasť na rokovania s ČR,  Maďarskom, Rumunskom a Indiou.
      Spolupráca SR a MAAE v oblasti technických projektov je mimoriadne úspešná. V roku 2002 sa v SR realizovali 4 národné projekty a SR sa zúčastňovala vo väčšine z 27 regionálnych projektov a niektorých aktivít v rámci interregionálnych projektov. 
V rámci regionálnych projektov bolo v SR školených spolu 14 stážistov a na krátkodobých vedeckých pobytoch sa zúčastnilo 23 zahraničných expertov z Ukrajiny, Litvy, Lotyšska, Estónska, Arménska, Bulharska, Pakistanu, Sýrie, Turecka, Mongolska a Vietnamu. V rámci technickej podpory MAAE sa v roku 2002 konali 3 expertné misie 
       Už v roku 1998 ratifikovala vláda SR Zmluvu o všeobecnom zákaze jadrových skúšok. Vláda SR uložila predsedovi ÚJD zabezpečiť vykonávanie funkcie Národného orgánu pre styk s Organizáciou zmluvy o všeobecnom zákaze jadrových skúšok. V roku 2002 pracovali dvaja zástupcovia SR na Dočasnom sekretariáte CTBTO. Zástupcovia ÚJD a SAV v dňoch 24.-28. júna 2002 vo Viedni úspešne vystupovali na workshope, venovanom okrem iného aj skúsenostiam z OSI Field Experimentu CTBT 2001, ktorý sa konal na Slovensku. 
      Slovenská republika bola prijatá dňa 13. júna 2002 za člena Agentúry pre jadrovú energiu. SR sa tak stala 28. členom tejto organizácie. Na zasadnutí riadiaceho výboru NEA 15. októbra 2002  bola SR slávnostne privítaná ako nový člen OECD/NEA a gestorom spolupráce sa stal ÚJD. SR sa postupne zapája do činnosti jednotlivých výborov, pracovných a expertných skupín. 
      Na základe Zmluvy o nešírení jadrových zbraní a Dohody medzi vládou Československej socialistickej republiky a MAAE o uplatnení záruk na základe Zmluvy o nešírení jadrových zbraní vykonali inšpektori MAAE celkovo 35 inšpekcií. Ani v jednom  prípade  inšpektori MAAE nepoukázali na porušovanie záväzkov SR v oblasti nešírenia jadrových zbraní a zárukového systému.  SR ratifikovala Dohovor o jadrovej bezpečnosti dňa 23. februára 1995. ÚJD je odborným garantom dohovoru a je poverený plnením záväzkov vyplývajúcich z dohovoru. V spolupráci so zainteresovanými rezortmi a organizáciami bola úspešne prerokovaná národná správa SR  v apríli na pôde MAAE. Vláda SR na svojom zasadnutí dňa 10.júla 2002 prerokovala správu o priebehu a výsledkoch posudzovacieho zasadnutia a prijala uznesenie, ktorým uložila predsedníčke ÚJD v spolupráci s ďalšími ministerstvami prijať opatrenia na implementáciu záverov posudzovacieho zasadnutia. Národná  správa SR je prístupná na internetovej  adrese: http//www.ujd.gov.sk. 
Spoločný dohovor o bezpečnom nakladaní s vyhoretým palivom a o bezpečnom nakladaní s RAO nadobudol platnosť 18. júna 2001. Odborným garantom plnenia záväzkov vyplývajúcich zo spoločného dohovoru je ÚJD. V decembri 2002 zástupcovia zainteresovaných rezortov a organizácií prerokovali postup prípravy Národnej správy SR, ktorú v zmysle spoločného dohovoru SR predloží na MAAE  v máji  2003. 
      Pravidelné stretnutie  predstaviteľov jadrových dozorov Európy za účasti ÚJD (tzv. skupina CONCERT) sa konalo v máji  2002 vo Viľniuse  a v decembri v Bruseli. Hlavnou témou rokovaní bola iniciatíva EK v oblasti jednotného prístupu k otázkam jadrovej bezpečnosti a nakladania s RAO a vyhoretým palivom ako aj hodnotenie projektov PHARE. V oblasti projektov PHARE odsúhlasila EK 3 projekty týkajúce sa vyraďovania z prevádzky JE A-1 Bohunice, barbotážneho systému JE V-2 Bohunice a AE Mochovce a projekt na posilnenie ÚJD. 
      V dňoch 11.-12.júna 2002 sa v Bratislave uskutočnilo zasadnutie pracovnej skupiny Fóra o nezávislosti dozorov.  Závery z pracovnej skupiny o nezávislosti dozorov prezentovala SR na plenárne zasadnutí fóra, ktoré sa konalo v júli v Maďarsku. Ďalšie plenárne zasadnutie pri príležitosti 10. výročia založenia fóra sa uskutoční v r. 2003 na Slovensku.  
      23.-24. septembra 2002 sa v Bratislave uskutočnilo 5. pracovné stretnutie dozorov s malým jadrovým programom (NERS) za účasti zástupcov SR, ČR, Maďarska, Fínska, Holandska, Švajčiarska, Slovinska, Juhoafrickej republiky, MAAE a OECD/NEA. Stretnutie bolo zamerané na diskusiu o otázkach bezpečnostných štandardov, o využívaní počítačových kódov, o kvalifikácii testov a inšpekcií a o vytvorení databázy rozhodnutí dozorov.
      V priebehu roku 2002 sa uskutočnili bilaterálne rokovania vládnych delegácií a ÚJD s delegáciami z Rakuska, Maďarska, ČR, Poľska, SRN, Slovinskom, Rumunskom, Japonska a Švajčiarska. 
      V dňoch 26.-30. augusta 2002 navštívila predsedníčka ÚJD Marta Žiaková US NRC. Predsedníčka ÚJD sa stretla s jej predsedom Richardom A. Meservem a komisárom US NRC Edwardom McGaffiganom. Počas návštevy boli získané poznatky z činnosti amerického dozoru hlavne v oblasti licencovania, inšpekčných činností, politiky US NRC po 11. septembri 2001 v oblasti zaistenia bezpečnosti jadrových elektrární proti vonkajším útokom a terorizmu. 

11. INFORMOVANIE VEREJNOSTI

      V priebehu celého uplynulého roka sa venovala zvýšená pozornosť realizácii zákona č. 211/2000 Z. z. o slobodnom prístupe k informáciám, ktorý nadobudol účinnosť 1.1.2001. ÚJD vydal 4. januára 2001 smernicu o uplatnení zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v podmienkach ÚJD. 
      Od začiatku roka 2001 bolo zaregistrovaných 83 žiadostí, z toho v roku 2002 22 žiadostí o sprístupnenie informácií Jedna písomná žiadosť Greenpeace v roku 2002 nebola sprístupnená, pretože informácie sú predmetom obchodného tajomstva. Záležitosťou sa zaoberá Najvyšší súd SR. 
      V roku 2002 bolo zaslaných 67 príspevkov o domácich a zahraničných aktivitách ÚJD do tlačových agentúr, denníkov a elektronických médií. ÚJD je spolu s SÚJB vydavateľom odborného časopisu Bezpečnosť jadrovej energetiky (BJE). V každom čísle BJE boli uverejňované priebežne domáce a zahraničné aktivity ÚJD. Príspevky o dozornej činnosti, o medzinárodnej spolupráci ÚJD a o ďalších aktivitách ÚJD boli pravidelne uverejňované v periodiku Spravodajstvo SE, a. s., v podnikových mesačníkoch AE Mochovce, o. z. a AE Bohunice, o. z. a v 5 číslach Bulletinu Slovenskej nukleárnej spoločnosti (SNUS). Bola tiež pripravená správa o bezpečnosti JZ a o nakladaní s VJP a RAO v SR pre časopis Európskej nukleárnej spoločnosti Nuclear Europe Worldscan. Niekoľko aktuálnych príspevkov bolo uverejnených v magazíne Energia. V apríli 2002 bola vydaná výročná správa o výsledkoch činnosti ÚJD a o bezpečnosti jadrových zariadení v SR za rok 2001 v slovensko-anglickej mutácii. 
      V roku 2002 sa konali v ÚJD štyri tlačové konferencie, po ktorých nasledovalo vystúpenie vedúcich predstaviteľov ÚJD v televízii a v rozhlase. 
      Informačné stredisko ÚJD poskytovalo v priebehu roku 2002 tematické a informačné materiály a konzultačnú činnosť.  Celoročne sa denne spracovávali a  poskytovali aktuálne informácie a správy cez PC sieť všetkým vedúcim pracovníkom ÚJD. Spracované boli informácie o domácich a zahraničných aktivitách ÚJD do nového informačného systému web stránky ÚJD. V priebehu roka 2002 boli zorganizované dve stretnutia zamestnancov ÚJD, na ktorých sa zamestnanci  zoznamovali s plnením úloh na pracoviskách za uplynulé obdobie a s  najnovšími zmenami v legislatíve, v bezpečnosti práce,  v zákonníku práce a pod. Súčasne boli oslávené významné životné jubileá zamestnancov ÚJD.

12. PERSONÁLNE A EKONOMICKÉ ÚDAJE ÚJD

      Záruku bezpečnosti a spoľahlivosti prevádzky jadrových zariadení v SR zo strany štátneho dozoru bolo možné dosiahnuť za predpokladu neustáleho udržiavania a zvyšovania kvalifikácie zamestnancov, preverovaním vedomostného a praktického poznania všetkých procesov, zaručujúcich bezpečnosť jadrových zariadení v SR. ÚJD tento stav dosiahol aj prostredníctvom uplatňovania špeciálnej prípravy zamestnancov - inšpektorov jadrovej bezpečnosti. Vysoká odborná vyspelosť zamestnancov skĺbená s jazykovou zdatnosťou bola prínosom nielen v účasti našich zamestnancov v expertných skupinách pre posudzovanie jadrovej bezpečnosti v iných jadrových krajinách, ale v mnohých prípadoch priniesla aj možnosti, ktoré znamenali finančné posilnenie ÚJD z prostriedkov zahraničných grantov a projektov. 
      K 31. decembru 2002 bolo v ÚJD fyzicky zamestnaných 77 osôb, z toho 33  žien a 44 mužov. Celkový podiel zamestnávaných žien predstavuje 42,9 %. Financovanie výkonu štátneho dozoru nad jadrovou bezpečnosťou bolo zabezpečené v roku 2002 z rozpočtu rozpočtovej kapitoly ÚJD, ktorý je svojimi príjmami a výdavkami priamo napojený na štátny rozpočet a hospodári  ako rozpočtová organizácia.
      Celkový objem výdavkov na činnosť ÚJD, financovaných z prostriedkov štátneho rozpočtu, dosiahol k 31. decembru 2002 výšku 78 394 tis. Sk. Na financovanie bežnej činnosti sa použilo 74  919 tis. Sk a na obstaranie kapitálových aktív 3 475 tis. Sk.
V štruktúre bežných výdavkov najvyšší podiel pripadol na úhrady bežných transferov do zahraničia v celkovej sume 26 775 tis. Sk. Príspevok SR na obnovu  Černobyľského krytu do Európskej banky pre obnovu a rozvoj bol uhradený vo výške 22 200 tis. Sk. Za členstvo v medzinárodných organizáciách (MAAE a OECD/NEA), ktoré vyplýva z medzinárodných dohôd a na príspevky na programy vedecko-technickej spolupráce, ÚJD uhradil transfery vo výške 4 575 tis. Sk.
      Mzdové výdavky v roku 2002 boli čerpané vo výške 20 706 tis. Sk a s tým súvisiace odvodové povinnosti zamestnávateľa predstavovali čiastku 7 025 tis. Sk.
      Okrem prostriedkov štátneho rozpočtu ÚJD čerpal v priebehu roku aj mimorozpočtové prostriedky a to v oblasti bežných výdavkov vo výške  581 tis. Sk. Najvyšší  podiel v čiastke 252 tis. Sk predstavovalo čerpanie z projektu Harmonizácia kritérií a požiadaviek jadrovej bezpečnosti. 
      ÚJD ako samostatný ústredný orgán štátnej správy dosiahol kvalitou práce svojich zamestnancov stav, ktorý je pozitívne hodnotený nielen v domácom prostredí, ale vysokú odbornú úroveň a profesionalitu zamestnancov dozorného orgánu dokazujú aj hodnotenia zahraničných misií.